KOMISIJOS DELEGUOTASIS REGLAMENTAS (ES) 2021/699

2020 m. gruodžio 21 d.

kuriuo dėl nepertraukiamojo tinkamumo skraidyti nurodymų, dalių, naudotinų atliekant techninę priežiūrą, gamybos ir atsižvelgimo į tai, kad orlaiviai sensta, sertifikuojant iš dalies keičiamas ir ištaisomas Reglamentas (ES) Nr. 748/2012

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 19 straipsnio 1 dalį,

kadangi:

(1) Komisijos reglamentu (ES) Nr. 748/2012 (2) nustatyti nepertraukiamojo tinkamumo skraidyti nurodymų parengimo ir prieinamumo reikalavimai, civiliniuose orlaiviuose įrengtinų dalių ir prietaisų gamybos reikalavimai, reikalavimai projekto patvirtinimo turėtojams parengti duomenis, procedūras, nurodymus ir vadovus, būtinus nepertraukiamajam civilinių orlaivių tinkamumui skraidyti užtikrinti, taip pat tipo pažymėjimų ir riboto galiojimo tipo pažymėjimų pakeitimų ir remonto darbų patvirtinimo reikalavimai;

(2) nepertraukiamojo tinkamumo skraidyti nurodymus turi parengti projekto patvirtinimo turėtojas, atlikdamas gaminio ar dalies sertifikavimą, ir tie nurodymai, tinkamai įgyvendinti, turėtų užtikrinti gaminio arba dalies tinkamumą skraidyti visą numatytą naudojimo laiką. Kadangi galiojančios taisyklės nėra pakankamai aiškios, tipo pažymėjimo turėtojai gali nevienodai interpretuoti, kas yra išsamus nepertraukiamojo tinkamumo skraidyti nurodymų rinkinys ir kiek jie privalo kontroliuoti duomenis, sudarančius nepertraukiamojo tinkamumo skraidyti nurodymus;

(3) todėl reikia pateikti termino „nepertraukiamojo tinkamumo skraidyti nurodymai“ apibrėžtį ir įtraukti nepertraukiamojo tinkamumo skraidyti nurodymus į tipo pažymėjimą, kad projekto patvirtinimo turėtojas vykdytų griežtesnę nurodymų ir jų pakeitimų kontrolę;

(4) duomenų tvarkymo, vadovų ir nepertraukiamojo tinkamumo skraidyti nurodymų reikalavimai išdėstyti įvairiuose Reglamento (ES) Nr. 748/2012 I priedo (21 dalies) poskyriuose, taigi panašūs reikalavimai dubliuojami. Todėl tuos reikalavimus reikėtų sujungti į vieną reikalavimą kiekvienam iš tų subjektų;

(5) sertifikuoto tipo gaminyje galima įmontuoti tik tokią dalį arba prietaisą, kuris (-i) yra saugios naudoti būklės ir pateiktas (-a) su EASA 1 forma, kuria patvirtinama, kad dalis arba prietaisas buvo pagamintas (-a) pagal patvirtinto projekto duomenis, nebent tai standartinė dalis arba jis (ji) atitinka tam tikrus reikalavimus ir įrengiamas (-a) ELA 1 arba ELA 2;

(6) EASA 1 formą gali išduoti tik pagal Reglamento (ES) Nr. 748/2012 I priedo (21 dalies) G poskyrį patvirtinta gamybinė organizacija arba Reglamento (ES) Nr. 748/2012 I priedo (21 dalies) F skyriuje nustatyta tvarka dalių ir prietaisų atitiktį taikomiems projekto duomenims įrodžiusi gamybinė organizacija. Pastaruoju atveju gamybinės organizacijos išduotą EASA 1 formą turi patvirtinti ir kompetentinga institucija. Jei dalių ir prietaisų, neatitinkančių jų projekto, poveikis orlaivio naudojimo saugai yra nežymus, griežtas gamybos standartas, patvirtinamas EASA 1 forma, papildomos skrydžių saugos neužtikrina, o reikalaujant išduoti EASA 1 formą užkraunama nereikalinga administracinė našta;

(7) todėl turėtų būti leidžiama gaminti tam tikras dalis ir prietaisus nereikalaujant sertifikuoti jų atitikties patvirtinto projekto duomenims išduodant EASA 1 formą, taip pat leisti tokias dalis ir prietaisus įmontuoti sertifikuoto tipo gaminiuose;

(8) kiekvienas orlaivis nuo jo pagaminimo momento turėtų būti laikomas senstančiu. Orlaivio senėjimas priklauso nuo tokių veiksnių, kaip amžius, skrydžio ciklų skaičius ir skrydžio valandų skaičius. Eksploatavimo patirtis parodė, kad reikia nuolat atnaujinti žinias apie senstančių orlaivių konstrukcijos vientisumą. Komisijos įgyvendinimo reglamentu (ES) 2020/1159 (3) nustatyti nauji su naudojamais orlaiviais susiję reikalavimai, kad remiantis tikralaike naudojimo patirtimi ir naudojantis šiuolaikinėmis analizės ir bandymo priemonėmis būtų atnaujinamos žinios apie senėjimo veiksnius. Tie reikalavimai turėtų užtikrinti, kad projekto patvirtinimo turėtojai laikytųsi procedūrų, parengtų esamų projektų duomenis, nurodymus ir vadovus ir pateiktų juos orlaivių naudotojams, kad šie galėtų laiku juos įgyvendinti ir taip būtų išvengta senstančių konstrukcijų gedimų;

(9) kai daromi patvirtinto tipo didelio lėktuvo konstrukcijos pakeitimai, užtikrinus atitiktį Įgyvendinimo reglamentui (ES) 2020/1159, tokių būsimų pakeitimų arba remonto darbų patvirtinimui tie nepertraukiamo konstrukcijos vientisumo reikalavimai netaikomi. Be to, kai prašoma išduoti naują didelio lėktuvo tipo pažymėjimą arba riboto galiojimo tipo pažymėjimą, nereikalaujama užtikrinti, kad nepertraukiamojo konstrukcijos vientisumo užtikrinimo programa galiotų visą lėktuvo naudojimo laiką;

(10) todėl reikia iš dalies pakeisti galiojančias taisykles, kad kai ateityje bus daromi didelių lėktuvų konstrukcijos pakeitimai ar remonto darbai, parengti ir patvirtinti pagal Reglamentą (ES) Nr. 748/2012, būtų pasiekiamas tas pats saugos lygis, ir įtraukti reikalavimą, kad kiekvienas būsimas didelio lėktuvo tipo pažymėjimo arba riboto galiojimo tipo pažymėjimo turėtojas užtikrintų, kad nepertraukiamojo konstrukcijos vientisumo užtikrinimo programa galiotų visą lėktuvo naudojimo laiką;

(11) be to, neseniai priimtu Komisijos įgyvendinimo reglamentu (ES) 2019/1383 (4) nustatyta taisyklė, kad asmuo arba organizacija, atliekantys orlaivio, kuriam taikomi Komisijos reglamento (ES) Nr. 1321/2014 (5) Vb priede (ML dalyje) nustatyti reikalavimai, tinkamumo skraidyti patikrą, išduotų ir tinkamumo skraidyti patikros pažymėjimą (ARC). Todėl Reglamento (ES) Nr. 748/2012 I priedo 21.A.174 ir 21.B.325 dalys turėtų būti iš dalies pakeistos, suderinant jas su Reglamente (ES) Nr. 1321/2014 nustatytais reikalavimais;

(12) be to, terminas „nepertraukiamasis tinkamumas skraidyti“ Reglamente (ES) Nr. 748/2012 kalbant apie projekto patvirtinimo turėtojo parengtus duomenis vartojamas nenuosekliai. Todėl Reglamento (ES) Nr. 748/2012 I priedo 21.A.181, 21.A.211 ir 21.A.431B dalis reikia ištaisyti;

(13) Komisijos deleguotuoju reglamentu (ES) 2019/897 (6) iš dalies pakeistos Reglamento (ES) Nr. 748/2012 I priedo 21.A.15, 21.A.93 ir 21.A.432C dalys. 21.A.15 dalies b ir d punktuose, 21.A.93 dalies b punkte ir 21.A.432C dalies b punkte kalbant apie galimybę pradinę paraišką vėliau papildyti sertifikavimo programa įsivėlė gramatinė klaida. Todėl Reglamentas (ES) Nr. 748/2012 turėtų būti ištaisytas;

(14) siekiant užtikrinti, kad šis reglamentas būtų tinkamai įgyvendintas, prieš pradedant jį taikyti valstybėms narėms ir susijusiems suinteresuotiesiems subjektams turėtų būti duota pakankamai laiko, kad jie galėtų pritaikyti savo procedūras prie naujosios reglamentavimo sistemos;

(15) šiame reglamente nustatytos priemonės atitinka Europos Sąjungos aviacijos saugos agentūros nuomones 12/2016 (7) ir 07/2019 (8), pateiktas pagal Reglamento (ES) 2018/1139 76 straipsnio 1 dalį,

PRIĖMĖ ŠĮ REGLAMENTĄ:

1 straipsnis Reglamentas (ES) Nr. 748/2012 iš dalies keičiamas taip: 1) 9 straipsnio 1 dalis pakeičiama taip: „1. Už gaminių, dalių ir prietaisų gamybą atsakinga organizacija įrodo savo tinkamumą pagal I priedo (21 dalies) nuostatas. Šio tinkamumo įrodyti nereikalaujama, kai organizacija gamina dalis arba prietaisus, kuriuos pagal I priedo (21 dalies) nuostatas galima įmontuoti į patvirtinto tipo gaminį be oficialaus išleidimo pažymėjimo (t. y. EASA 1 formos).“; 2) I priedas iš dalies keičiamas pagal šio reglamento I priedą.

2 straipsnis Reglamento (ES) Nr. 748/2012 I priedas ištaisomas pagal šio reglamento II priedą.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas taikomas nuo 2022 m. gegužės 18 d., išskyrus 2 straipsnį ir I priedo 4, 6, 9 ir 15 punktus – jie taikomi nuo 2021 m. gegužės 18 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. gruodžio 21 d. Komisijos vardu Pirmininkė Ursula VON DER LEYEN

(1) OL L 212, 2018 8 22, p. 1.

(2) 2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).

(3) 2020 m. rugpjūčio 5 d. Komisijos įgyvendinimo reglamentas (ES) 2020/1159, kuriuo dėl naujų papildomų tinkamumo skraidyti reikalavimų įtraukimo iš dalies keičiami reglamentai (ES) Nr. 1321/2014 ir (ES) 2015/640 (OL L 257, 2020 8 6, p. 14).

(4) 2019 m. liepos 8 d. Komisijos įgyvendinimo reglamentas (ES) 2019/1383, kuriuo dėl nepertraukiamąjį tinkamumą skraidyti užtikrinančių organizacijų saugos valdymo sistemų ir dėl bendrosios aviacijos orlaivių techninės priežiūros ir nepertraukiamojo tinkamumo skraidyti užtikrinimo reikalavimų sušvelninimo iš dalies keičiamas ir ištaisomas Reglamentas (ES) Nr. 1321/2014 (OL L 228, 2019 9 4, p. 1).

(5) 2014 m. lapkričio 26 d. Komisijos Reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).

(6) 2019 m. kovo 12 d. Komisijos deleguotasis reglamentas (ES) 2019/897, kuriuo dėl rizika grindžiamo atitikties tikrinimo įtraukimo į I priedą ir aplinkos apsaugos reikalavimų įgyvendinimo iš dalies keičiamas Reglamentas (ES) Nr. 748/2012 (OL L 144, 2019 6 3, p. 1).

(7) Nuomonė 12/2016. „Ageing aircraft structures“ („Senstančios orlaivių konstrukcijos“).

(8) Nuomonė 07/2019: „Instructions for continued airworthiness – Installation of parts and appliances that are released without an EASA Form 1 or equivalent“ („Nepertraukiamojo tinkamumo skraidyti nurodymai. Dalių ir prietaisų, išleidžiamų be EASA 1 formos ar lygiaverčio dokumento, įmontavimas“).